google/wiki40b huggingface dataset:
Pöllökkäät

Piirteitä

Monet pöllökkäät lukeutuvat kookkaimpiin päiväperhosiin ja suvussa perhosen siipiväli vaihtelee 65–200 mm. Aikuiset perhoset lentävät yleensä vain lyhyitä matkoja hitaasti lähellä maanpintaa ja erityisesti koiraat tulevat imemään nesteitä maahan pudonneista mätänevistä hedelmistä. Levätessään perhoset ovat pää ylöspäin ja luottavat paitsi siipien alapintojen harmaan- ja ruskeankirjavaan suojaväriin, myös takasiipien alapinnoilla näkyviin suuriin silmätäpliin, jotka ilmeisesti pelottavat saalistajia, joskaan ei ole tiedossa mitä ne tarkalleenottaen jäljittelevät.
Vaikka perhosilla on takaruumiissaan tuoksua tuottavat rauhaset, ilmeisesti pöllökkäiden pariutuminen vaatii visuaalista kosiskelua. Naaraan täytyy ilmeisesti myös paritella useita kertoja saadakseen kaikki tuottamansa munat hedelmöitettyä. Munat naaras munii pieniksi ryhmiksi ravintokasvin lehtien alapinnoille. Toukat ovat hämärä- ja yöaktiivisia ja suojautuvat saalistajilta kemiallisten pelotteiden avulla. Toukat elävät pieninä vaeltelevina ryhminä, joiden yksilömäärä pienenee toukkien kasvaessa. Ravintokasveja ovat ainakin banaanikasvit (Musaceae), marantakasvit (Maranthaceae) sekä helikoniakasvit (Heliconiaceae). Erityisesti paahdepöllökäs (Caligo memnon) on Keski-Amerikassa huomattava banaaniviljelmien tuholainen syöden banaanikasvit jopa kokonaan lehdettömiksi. Toukat vaivaavat harvoin palmukasveja, mutta öljypalmuviljelmillä on todettu yksittäisen toukan syövän jopa 1500 cm² lehteä.
Monien muiden perhoslajien tapaan koiraat valtaavat maastosta reviirin, jonka rajoja ne aktiivisesti partioivat, kuitenkin ilmeisesti vain hyvin lyhyen aikaa vuorokaudesta. Päiväperhosille epätyypilliseen tapaan pöllökkäät ovat aktiivisia aamu- ja iltahämärässä aamulennon päättyessä viimeistään ennen auringonnousua. Hämäräaktiivinen käyttäytyminen tuo niitä joskus yöperhosten tapaan kirkkaiden valojen luokse. Erikoisen käyttäytymisen taustalla saattaa olla se seikka, että pöllökkäät monista muista päiväperhosista poiketen kelpaavat linnuille saaliiksi.
Lysotsyymi

Lysotsyymi on muun muassa kyynelnesteessä, syljessä, hiessä sekä nenän että suolen limakalvoissa esiintyvä entsyymi, joka pystyy hajottamaan prokaryootien solukalvossa olevia polysakkarideja (peptidoglykaani ja kitodekstriini). Lysotsyymiä tutkittiin aikanaan sen antiseptisten ominaisuuksien vuoksi, mutta spesifiset antibiootit korvasivat sen tässä suhteessa.
Lysotsyymin entsyyminumero on EC 3.2.1.17 ja CAS-numero 9001-63-2 sekä elintarvikkeissa käytettäessä aineen E-koodi on E 1105.
Ljusdal

Muuta

Ruotsin heinäkuun 2018 suurten maastopalojen aikana Ljusdalissa oli Eskogenissa, Nötbergetissä ja Ängrassa paloalueita sekä pienpaikkakunta Kårbölessä, jossa on kuusikymmentä puolalaista palomiestä palon rajoituslinjalla. Kuusikymmentä ranskalaista majoittuivat Farilan koululle. Osaston varajohtana toimi Stephane Nisslé  Maastotulipaloja sammutettiin lentokoneella ja helikoptereilla.   20. heinäkuuta 2018 Ljusdalissa paloja sammutti kaikkiaan 168 henkilöä. 
Kahdeksan päivän pyytämisen jälkeen lääninhallitus ilmoitti, että johtovastuu palon sammuttamisesta Ljusdalissa otti kunnalta valtio maanantaina 23. heinäkuuta 2018. Niin kunnan kuin Gävlestä tulleen lääninhallituksenkin pelastusjohdon johtopaikaksi muodostui Farilan koulu.  Johtovastuun siirtymistä kunnalta valtiolle pidettiin tärkeänä mm. siksi, että Ljusdalissa ajauduttiin asukkaiden evakuoimiseen muualle kodeistaan, mikä edellyttää huollon kannalta pelkkää sammuttamista suurempia voimavaroja. t Maanantaina kunnassa vieraili myös Ruotsin puolustusministeri Peter Hulqvist Ruotsin puolustusvoimien avustusjohtajan, prikaatikenraali Urban Molinin kanssa.  Ruotsin puolustusvoimilla oli yhteensä 500 henkeä avustamassa pelatustointa kaikissa kymmenissä maastopaloissa yhteensä.
Masajūrō Shiokawa

Masajūrō Shiokawa (jap. 塩川正十郎; 13. lokakuuta 1921 – 19. syyskuuta 2015) oli japanilainen poliitikko. Hän syntyi Osakan prefektuurissa ja valmistui Keiō-yliopistosta vuonna 1944.
Shiokawa sai paikan Japanin parlamentin alahuoneesta vuonna 1967. Hän toimi ministerinä useissa hallituksissa; vielä vuosina 2001–2003 hän oli maansa talousministerinä. 
Vuonna 1989 Shiokawa toimi lyhyesti Japanin hallituksen pääsihteerinä.
Ándroksen arkeologinen museo

Kokoelmat

Museon kokoelmiin kuuluu muun muassa löytöjä Zagorán geometrisen kauden asutuksesta; veistoksia ja keramiikkaa arkaaiselta kaudelta roomalaiselle kaudelle; piirtokirjoituksia; sekä veistoksia bysanttilaiselta kaudelta. Merkittävimpiin museoesineisiin lukeutuu muun muassa Hermes Khthonioksen patsas, joka on ensimmäiseltä vuosisadalta jaa. peräisin oleva roomalaisaikainen kopio Praksiteleen koulukunnan veistoksesta noin ajalta 350–325 eaa. Museossa on myös yksi säilynyt kopio Rígas Feraíoksen suunnittelemasta kartasta 1700-luvulta.
Ratchet & Clank (pelisarja)

Ratchet & Clank: Clone Home

Mobiilialustalle tehty peli, jonka kehitys lopetettiin kesken. Julkaisuaikataulu olisi ollut vuonna 2006.
Juventino Rosas

Juventino Rosas (23. tammikuuta 1868 – 13. heinäkuuta 1894) oli meksikolainen muusikko. Hänen vuonna 1888 säveltämänsä valssi Sobre las olas on kansainvälisesti tunnettu. Kunnia kappaleesta on usein annettu Johann Straussille.
Rosasin synnyinkaupunki nimettiin vuonna 1939 hänen kunniakseen uudelleen Santa Cruz de Juventino Rosasiksi. Säveltäjä kuoli Kuubassa Surgidero de Batabanóssa.
Parkers Corner

Parkers Corner on kaupunki Shire of Baw Bawissa Victoriassa Australiassa. Parkers Cornerissa asuu vain 12 asukasta.
Lohkojako

Lohkojako on suomalaisessa maanviljelyksessä käytetyn maan historiallisesti vanhin tunnettu maankäyttömenetelmä. Pisimpään se oli käytössä harvaan asutuilla alueilla Itä- ja Pohjois-Suomessa, joissa ei pääsääntöisesti muodostunut kyläyhteisöjä. Maan tiheämmin asutuissa osissa viljelysmaa jaettiin sarkajaolla. Molemmat menetelmät korvautuivat 1700-luvulta lähtien isojaolla.
Lohkojaossa peltomaa koostui epäsäännöllisen muotoisista pienistä peltotilkuista, joita talot olivat raivanneet ja joita ne viljelivät yksityisesti.
Volna

Volna (suomeksi "aalto") on venäläinen pieni kolmivaiheinen kantoraketti, joka käyttää nestemäistä ajoainetta. Se laukaistaan Delta III-luokan sukellusveneistä.

Tausta

Volna on kehitetty sukellusveneestä laukaistavasta ballistisesta ohjuksesta. Volnan perustana on R-29R-ohjus, jonka kehitti Makejevin suunnittelutoimisto. Samaa perustaa on Shtil-kantoraketti.
Sukellusvenelaukaisu mahdollistaa energiatehokkaan laukaisun eri inklinaation omaaville matalille kiertoradoille. Kantoraketin osoitettu nostokyky on 100 kg 400 km korkealle radalle, jonka inklinaatio on 79 astetta, jolloin laukaisut on tehty Barentsinmereltä. Nokkakartion koko on 1,3 m³. Ballistinen hyötykuorma voi olla 720 kg.
Cape Fear

Tarina

Neljäntoista vankilavuoden jälkeen pahoinpitelijäraiskaaja Max Cady päästetään vapaaksi vankilasta. Vankila-aikana hän luki itsensä hyvin älykkääksi, harjoitteli itsestään lihaksikkaan ja tatuoi kehonsa täyteen tekstejä ja kuvia. Hänen tarkoitus oli kostaa entiselle asianajajalleen, joka Cadyn näkemyksen mukaan tunaroi tahallaan jutun. Asianajaja Sam Bowdenilla on onnellinen perhe, johon lukeutuvat vaimo, tytär ja koira. Bowdenin piina alkaa perheen sisäisten riitojen keskellä Cadyn ovelasti painostaessa häntä tunkeutumalla hänen kotinsa läheisyyteen.
Ska punk

Ska punk on punk-musiikkityylin alalaji. Se on sekoitus jamaikalaisia ska-rytmejä ja punk rockia. Ska punkin tunnistaa muusta punkista lähinnä ska- ja reggaemusiikissakin käytetystä kitaran takapotkusta ja soittimien laajasta kirjosta. Kappaleet ovat usein iloisia, ja niissä on nopea tempo. Ska punkissa normaalien rumpujen, kitaran, basson ja laulun vierellä kuullaan mm. monia puhallinsoittimia, joista tutuimpana trumpetti, saksofoni ja pasuuna. Käytössä on myös erilaisia kansallissoittimia guirosta mandoliiniin.
Suosittuja ska punk -yhtyeitä ovat muun muassa Rancid (varsinkin alkuaikoinaan), Mad Caddies, Buck-O-Nine, Catch 22, Leningrad, Spitfire, Streetlight Manifesto, Less Than Jake, Reel Big Fish, Goldfinger, Operation Ivy, Ska-P ja Leftöver Crack.
Suomalaisista ska punk -yhtyeistä mainittakoon Evilsons, The Valkyrians, Voimaryhmä, Tirehtöörit ja Goon.
DVB-T

DVB-T (Digital Video Broadcasting, Terrestrial) on maanpäällinen digitaalinen (digitaalitelevision) lähetysjärjestelmä, joka on käytössä yli 36 maassa. Järjestelmä lähettää pakattua digitaalista audio/video-lähetettä käyttäen OFDM-modulaatiota (COFDM). Suomessa käytetään 8k- ja 2k-järjestelmiä, missä 8k-järjestelmässä kantoaaltoja on 6 817 kappaletta ja ne ovat 1 116 hertsin välein. Lähdekoodaukseen käytetään MPEG-2-koodausta ja nykyään myös MPEG-4:ää eli H.264:ää.
Kantoaallon modulointiin käytetään QPSK:ia, 16-QAM:ia ja 64-QAM:ia. DVB-T:n häiriönsieto perustuu ennen modulointia tapahtuvaan virheenkorjausbittien lisäämiseen.
Efraim Otto Runeberg

Efraim Otto Runeberg (1722–1770) oli ruotsalais-suomalainen maanmittari ja kirjoitti taloustieteestä. Hän muutti Suomeen 1750 maanmittauskomission johtajaksi, organisoi maanmittauksen ja johti erityisesti Pohjanmaalla tehtyä isojakoa. Hän esitti maankohoamista syyksi maatumiseen.
Lechuguilla

Lechuguilla on suuri luolasto Carlsbad Cavernsin kansallispuistossa Yhdysvalloissa. Suurin osa luolasta löydettiin 1986, jota ennen siitä tunnettiin vain pieni osa.
OTK:n tulitikkutehdas

OTK:n tulitikkutehdas toimi 1926–1975 Tampereella Särkänniemen kaupunginosassa. Osuustukkukauppa OTK:n omistama tulitikkutehdas rakennettiin vuosina 1925–1926. Näsijärven rannalla sijainneessa tehtaassa työskenteli 1930-luvulla 70–80 työntekijää. Tulitikkujen valmistukseen käytetyt haapatukit tuotiin uittamalla tehtaan varastoalueelle. Tehdas oli OTK:n omistuksessa vuoteen 1969 saakka, jolloin tehtaan omistajaksi tuli Keskon, OTK:n ja SOK:n yhteisesti omistama Finn-Match Oy. Tulitikkutehtaan toiminta päättyi Särkänniemessä vuonna 1975, kun tulitikkujen valmistus siirrettiin Jyväskylän maalaiskunnan Vaajakoskelle.
Tulitikkutehtaan tehdasrakennus siirtyi vuonna 1975 autokauppias Pekka Mäkisen omistamalle Autotalo Pekka Mäkiselle. Tehtaan tontin omistaa Tampereen kaupunki, mutta Pekka Mäkiselle oli tonttiin vuokrasopimus vuoteen 2025 saakka.
Entisestä tulitikkutehtaan kiinteistöstä tuli Autotalo Pekka Mäkisen viimeinen toimipiste, jonne siirrettiin vaihtoautoja ja muuta kalustoa toisista toimipisteistä sitä mukaa, kun toiminta niissä päättyi. Vielä 1980-luvun alussa Mäkisellä oli satoja kuorma-autoja varastoituna Hatanpäänvaltatie 17:ssä ja 21:ssä olleille tonteille. Siinä vaiheessa kun Mäkisen liikkeen toiminta siirtyi kokonaan Santalahden kiinteistöön, oli kuorma-autoja jäljellä vielä 200–400 kappaletta, ja yrityksen palveluksessa oli kolme henkilöä. Viimeisinä vuosina Mäkinen hoiti yritystään yksin. Mäkisen kuoleman jälkeen Santalahden kiinteistön alueella vielä jäljellä olleet autot on vähitellen joko myyty alan harrastajille tai viety romutettavaksi. Tehdasrakennus on edelleen jäljellä, mutta se on kärsinyt ilkivallasta.

Tehtaan uusi elämä

Tehdas on ollut suosittu graffitimaalarien paikka, mutta se korjataan, ja siihen tulee päiväkoti ja asuntoja. Korjaustyö alkavat alkuvuodesta 2020 ja valmistuvat 2021 lopulla.
Ángel Lafita

Seurajoukkueura

Lafita on Real Zaragozan kasvatti. Kaudella 2004–2005 hän teki ensiesiintymisensä edustusjoukkueessa 28. elokuuta 2005 pelatussa ottelussa Atlético Madridia vastaan. Hän oli tärkeässä roolissa kaudella 2006–2007, kun joukkue pääsarjan päätteeksi oli kuudes ja selvisi täten seuraavaksi kaudeksi Uefa-cupiin.
Elokuussa 2007 Lafita siirtyi kauden lainasopimuksella Deportivo La Coruñaan, jonka jälkeen joukkueella oli mahdollisuus tehdä siirrosta pysyvä. Hän pelasi kauden aikana 24 pääsarjaottelua, joissa hän teki kolme maalia. Heinäkuussa 2008 Deportivo maksoi Real Zaragozalle 2 miljoonan euron siirtokorvauksen.
Lafita ei pelannut kauden 2008–2009 alussa, johtuen henkilökohtaisista ongelmistaan. Hän palasi pelikentille lokakuussa 2008, aloittaen tehokkaasti tehtyään ensimmäisissä seitsemässä ottelussa neljä maalia.
Kaudeksi 2009–2010 hän palasi lopulta kasvattajaseuraansa, kun Deportivo ja Real Zaragoza saivat selvitettyä siirrossa ilmenneet epäkohdat.
Once Upon a Time in China II

Once Upon a Time in China II (kiin. 黃飛鴻之二：男兒當自強) on vuonna 1992 julkaistu hongkongilainen taisteluelokuva ja jatko-osa elokuvalle Tapahtui kerran Kiinassa. Elokuvan pääosia esittävät mm. Jet Li, Donnie Yen, Rosamund Kwan, Max Mok, Zhang Tielin, David Chiang, Hung Yan-yan, Yen Shi-kwan, Dion Lam, Ho Ka-kui, Paul Fonoroff, Mike Miller ja Chu Kai-sang. Elokuvan on ohjannut Tsui Hark. Elokuva voitti parhaan alkuperäismusiikin palkinnon Golden Horse Film Festival -tilaisuudessa 1992 ja parhaan toimintakoreografian palkinnon vuoden 1993 Hongkongin Film Awards -tilaisuudessa. Elokuva sai myöhemmin jatko-osan Once Upon a Time in China 3.
Moksi (Korpilahti)

Moksi on yksi Korpilahden pohjoisista kylistä Jyväskylässä. Se on tunnettu Suomen rallista, johon on useina vuosina kuulunut Moksin erikoiskoe. Moksissa asuu n. 170 ihmistä, ja kesämökkejä kylällä on n. 80. Moksin asukkaista moni käy töissä ulkopuolella mm. Jyväskylässä ja Korpilahdella. Kylällä on myös maataloutta.
Moksi sijaitsee n. puolen tunnin ajomatkan päässä Jyväskylästä, ja n. 15 minuutin ajomatkan päästä Korpilahden keskustasta.
Moksin postinumero on 41840.
Skarlet

Skarlet on fiktiivinen hahmo Mortal Kombat videopelisarjassa. Hänen ääninäyttelijänä toimii Dana Lyn Baron.

Taustaa

Skarlet on bonushahmo vuoden 2011 Mortal Kombat-pelin (DLC)-versiossa. Skarlet on Shao Kahnin noitavoimilla ja soturien verellä luoma naissoturi, jonka tarkoitus on selvittää todellinen Quan Chin osallistumisen syy Mortal Kombat turnaukseen. Skarlet käyttää aseinaan kodachi-miekkoja ja kunai-veitsiä. Hahmo asetettiin lataukseen 21. kesäkuuta 2011.
Mortal Kombat X-peliin perustuvassa sarjakuvassa paljastetaan, että Mileena oli tappanut Skarletin taistelussa. Mortal Kombat 11-pelissä Kronika toi aikamyrskyn avulla menneisyyden Skarletin nykyaikaan. Skarlet taistelee Kotal Kahnia vastaan vetäen tämän kolosseumin alla oleviin katakombeihin, mutta häviää taistelun ja pakenee D'Vorahin avulla. Skarlet palaa Shao Kahnin palvelijaksi ja on läsnä Tarkatanien leirillä ja Jaden jäätyä vangiksi hän yrittää juoda hänen verensä sanoen Edenialaisen veren olevan erinomaista, mutta Liu Kang ja Kung Lao estävät sen ja Skarlet taistelee Kitanaa vastaan ja hävittyään taistelun Skarlet pakeni jättäen hänen kohtalonsa avoimeksi.
Koripallon maailmanmestaruuskilpailut 2002

Alkulohkot

Lohkojen kolme parasta pääsivät jatkolohkoihin. Viimeiseksi sijoittunut joutui sijoituspeleihin. Pelit pelattiin 29. elokuuta-31. elokuuta.

Jatkolohkot

A-, B- ja E-lohkojen joukkueet yhdistettiin yhdeksi lohkoksi sekä C-, D-, ja F-lohkojen joukkueet yhdistettiin yhdeksi lohkoksi. Jatkolohkojen neljä parasta pääsivät pudotuspeleihin. Pelit pelattiin 2. syyskuuta - 4. syyskuuta.
Puna-ailakki

Ulkonäkö ja koko

Puna-ailakki kasvaa 20–60 cm korkeaksi. Yläosastaan tummanpunainen ja pehmeäkarvainen varsi on pysty tai koheneva, haaraton tai vähähaarainen. Kasvin lehdet vaihtelevat muodoltaan soikeista vastapuikeisiin ja ovat 3–8 cm pitkiä.
Kukat ovat magentanpunaiset tai joskus harvoin valkoiset ja halkaisijaltaan noin 2 cm. Kukan verhiö ja teriö ovat viisilehtisiä. Verhiö on ulkoverhiötön, punakarvainen ja soikea. Teriö on lisäteriöllinen ja väriltään punainen. Terälehtien lapa on syvään kaksihalkoinen ja niiden liuskat ovat 2–6 mm leveitä. Puna-ailakin kukat ovat kaksikotisia, eli heteet ja emit sijaitsevat eri yksilöissä. Puna-ailakki kukkii Suomessa kesä-elokuussa.
Hedelmä on tynnyrimäinen kota.
Puna-ailakista tunnetaan ainakin kolmea eri muunnosta, var. dioica, var. serpentinicola ja var. smithii.
Puna-ailakki saattaa joskus risteytyä valkoailakin (S. latifolia) kanssa. Risteymä on kantalajejaan kookkaampi ja vankempi. Kukat ovat tavallisesti vaaleanpunaisia tai vaalean violetinpunaisia.

Levinneisyys

Puna-ailakkia tavataan Pohjois-Espanjasta Länsi-Venäjälle. Etelässä levinneisyysalue ulottuu Keski-Italiaan, Pohjois-Kreikkaan ja Romaniaan, pohjoisessa Britteinsaarille ja Fennoskandiaan. Lajia kasvaa myös Islannissa ja Etelä-Venäjällä Kaukasuksen alueella. Satunnaisia esiintymiä sillä on Keski-Aasiassa ja Siperian länsiosissa. Pohjois-Amerikassa puna-ailakki on tulokaslaji, jota tavataan lähinnä itärannikolla. Laji on levinnyt myös Uuteen-Seelantiin.
Suomessa puna-ailakkia tavataan koko maassa. Laji on yleinen pohjoisinta Lappia lukuun ottamatta. Se on alkuperäinen kasvi Länsi-Suomessa, mutta levinnyt 1900-luvulla itään ja pohjoiseen ihmisen mukana sekä heinänsiemenen joukossa että koriste- ja rohdoskasvina.

Elinympäristö

Puna-ailakki kasvaa monenlaisilla paikoilla. Sitä tavataan esimerkiksi aurinkoisilla kedoilla ja niityillä, tervaleppäkorvissa ja -lehdoissa, metsänlaidoilla, tunturijyrkänteillä, pihoilla, joutomailla, radanvarsilla, rannoilla ja tienpientareilla. Suomessa laji lienee alun perin ollut lähinnä merenrantojen tervaleppälehtojen ja -luhtien laji. Laji on näissä kasvupaikoissa niin tyypillinen, että sen mukaan on nimetty puna-ailakkityypin lehtokasvillisuusryhmä.
Puna-ailakki on monen perhosen toukkien ravintokasvi. Kimalaiset ja päiväperhoset imevät sen kukkien mettä.

Käyttö

Puna-ailakkia viljellään myös koristekasvina.
Raina (esitystekniikka)

Raina on 35 mm:n diafilmille kopioiduista kuultokuvista muodostuva sarja, kuvanauha. Tällaista nauhaa esitettiin kuvanheittimellä eli rainakoneella valkokankaalle. Rainaesityksiä käytettiin kouluopetuksessa ja erilaisessa tiedotustoiminnassa. Sen syrjäyttivät myöhemmin diafilmille kuvatut, usein kehystetyt, yksittäiset diakuvat. Puhekielessä raina on alkanut merkitä elokuvaa, kun sanan alkuperäinen käyttö on jäänyt pois.
John Smith (tutkimusmatkailija)

John Smith (1580–1631) oli englantilainen amiraali, tutkimusmatkailija ja kirjailija. Hänet aateloitiin ja lyötiin ritariksi. Smith teki mahdolliseksi Uuden-Englannin asuttamisen. Hän oli vuosina 1608–1609 Virginian siirtokunnan johtaja.
Smith oli ensimmäinen englantilainen tutkimusmatkailija, joka kartoitti Uutta-Englantia. Hän innosti siirtolaisuuteen niitäkin, jotka olivat vailla omaisuutta:

»Täällä jokainen mies kykenee olemaan Herra ja omistaja oman vaivannäkönsä ja maansa. Mikäli hänellä ei ole muuta omaisuutta kuin kätensä hän voi nopeasti rikastua teollisuustoiminnan ansiosta.» 
 Mutta myös: 

»Joka ei suostu tekemään työtä hänen ei pidä myöskään syödä.» 
Huolimatta päättäväisyydestään ja voimakkaasta luonteestaan Smith koki vastoinkäymisiä vihamielisten intiaanien ja yhteistyökyvyttömien uudisasukkaiden puolelta. Hän määräsi lopettamaan kullan etsimisen ja keskittymään elinolojen parantamiseen. Ja pian alettiin levittää huhua, että hän aikoo avioitua intiaaniprinsessa Pocahontasin kanssa ja nimittää itsensä Virginian keisariksi. Tämän vuoksi hänet kutsuttiin takaisin Lontooseen.
Smith lähti merille 16-vuotiaana ja palveli kauppa- ja sota-aluksilla edeten kapteeniksi. Hänet aateloitiin ansioistaan taisteluissa turkkilaisia vastaan. Vuonna 1602 hän haavoittui ja hänet myytiin orjaksi, mutta hän pääsi pakenemaan. Tässä vaiheessa hänen elämänsä oli vauhdikasta. Englantiin hän pääsi palaamaan vuonna 1604. Huhtikuussa 1608 hän oli jo Jamestownin siirtokunnassa Amerikassa ja suoritti Chesapeakenlahden kartoitusta. Hänen työstään oli hyötyä muille tutkimusmatkailijoille yli vuosisadan ajaksi.
Jamestowniin muutti siirtolaisia tasaisena virtana ja siirtokunta koki suuria vaikeuksia. Etenkin siirtokunnan ruokahuolto alkoi tuottaa vaikeuksia. Paljon muuta ei ollut tehtävissä kuin luottaa Smithin opetuksiin, joita eräät kutsuivat jopa laeiksi. ”Joka ei suostu tekemään työtä hänen ei pidä myöskään syödä.” Osa siirtolaisista jäi tosin odottamaan ohjeita emämaasta Englannista.
Vuonna 1614 Smith purjehti Mainen ja Massachusettsin lahdella nimittäen alueen Uudeksi-Englanniksi. Hän palasi pysyvästi takaisin Englantiin ja kirjoitti kirjan A Description of New England. Hän kuoli Lontoossa vuonna 1631 51-vuotiaana.
Kreikan asevoimat

Historia

Kreikan asevoimien voidaan katsoa syntyneen käytännössä vuonna 1821 Kreikan vapaussodan myötä, kun kreikkalaiset alkoivat taistella osmanivaltaa vastaan. Tuolloin aiemmin hajanaiset kreikkalaiset kapinallisjoukot keskitettiin järjestäytyneen komennon alaisuuteen. Laivaston alku muodostettiin kreikkalaisten laivanvarustajien ja kauppiaiden aluksista. Virallisesti asevoimat, eli tuolloin maavoimat ja merivoimat, perustettiin vuonna 1828. Kreikan asevoimien ilmavoimat aloitti toimintansa vuonna 1912, ja itsenäisenä puolustushaarana vuonna 1930.
Asevoimat kärsi 1800-luvulla pitkään rahoitusongelmista, ja myös sen organisointi oli heikko. Organisointia parannettiin 1900-luvulle tultaessa, jolloin Kreikka saavutti lopulta merkittäviä sotavoittoja ensimmäisessä ja toisessa Balkanin sodassa 1912–1913. Vuonna 1915 asevoimat oli mukana kiistassa pääministeri Elefthérios Venizélosin ja kuningas Konstantin I:n välillä, koskien maan osallistumista ensimmäiseen maailmansotaan. Tuolloin Venizélosin hallituksella oli oma armeijansa, niin kutsuttu Kansallisen puolustuksen armeija. Lopulta Kreikka osallistui sotaan ympärysvaltojen puolella vuodesta 1918. Käänne merkitsi samalla jälleen asevoimien uudistamista.
Ensimmäistä maailmansotaa seurannut Vähän-Aasian sotaretki 1919–1922 muodostui suureksi epäonnistumiseksi. Vuodesta 1935 asevoimia alettiin jälleen kehittää sodanuhan kasvaessa. Toiseen maailmansotaan Kreikka osallistui liittoutuneiden puolella vuodesta 1940. Kreikan miehityksen aikana ilmavoimien ja merivoimien säilyneet osat toimivat evakuoituina brittiläisiltä alueilta. Kreikan alueelle syntyi useita vastarintajoukkoja, joista tärkeimpiä olivat ELAS ja EOEA. Seuranneessa Kreikan sisällissodassa 1946–1949 asevoimat toimi hallituksen joukkoina. Vuonna 1950–1955 Kreikan asevoimat osallistui Korean sotaan.
Kreikan liityttyä puolustusliitto Natoon vuonna 1952 asevoimat organisoitiin toimimaan tarvittaessa sen puolustuksen osana. Liitolla oli suuri merkitys sotien heikentämän maan puolustuksen kannalta. Toisaalta Kreikan suurimpana turvallisuusuhkana on nähty toinen Nato-maa Turkki, erityisesti Kyproksen kriisin jälkeen. Vuosina 1967–1974 oikeistolaista Kreikan sotilasjunttaa johtivat armeijan everstit. Asevoimissa kuitenkin myös kapinoitiin junttaa vastaan. 1980-luvulta lähtien Kreikan asevoimia on kehitetty paitsi Naton myös EU-jäsenyyden viitekehyksessä. Kylmän sodan päättymisen jälkeen asevoimien kykyjä on pidetty yllä muun muassa Turkin sekä muiden Balkanin maiden sisäisten tilanteiden sekä mahdollisten aluevaatimusten vuoksi.

Asevelvollisuus

Asevelvollisuus koskee Kreikassa kaikkia 19–45 vuotiaita miehiä. Kutsuntoihin kutsutaan sinä vuonna, kun henkilö täyttää 18 vuotta. Asepalvelus kestää maavoimissa vuoden ja meri- ja ilmavoimissa 9 kuukautta. Naiset voivat suorittaa vapaaehtoisen asepalveluksen.
Lee Thompson Young

Ura

Young päätyi näyttelijäksi Big Brothers and Big Sisters teatteriryhmän myötä, jotka keräsivät rahaa ”A Night of Stars and Dreams” -tapahtumaansa. Young näytteli tapahtumassa Martin Luther King Junioria, joka sai hänet jatkamaan näyttelemistä teatterin parissa. Pian Young päätti kerätä rahaa matkustaakseen New Yorkiin saadakseen agentin. Tämän myötä hän näytteli useissa teatteriryhmissä pitkin Columbiaa. Kevätloman aikana Young pääsi lopulta matkustamaan New Yorkiin, jonne hän muutti 12-vuotiaana koulun päättyessä.
Young teki aluksi ensimmäisen televisiomainoksensa Robitussin Cough Syrup mainokseen. Sittemmin hän sai ensimmäisen televisioroolinsa Disneyn tuottamassa The Famous Jett Jacksonissa, jossa Young esitti pääosaa vuosina 1998–2001. Menestyksen myötä sarjasta tehtiin myös televisioelokuva Jett Jackson: The Movie. Sarjan päätyttyä Young jatkoi uraansa tehden lähinnä vierasrooleja sarjoihin kuten Oikeuden puolesta, Jake 2.0, Smallville, South Beach ja Terminator: Sarah Connorin aikakirjat. Smallvillessä hän esitti sarjakuvasankari Victor Stonea.

Kuolema

Young ei ilmestynyt Rizzoli & Isles -sarjan kuvauksiin ja poliisi löysi näyttelijän kuolleena kotoaan. Youngin manageri Jonathan Baruch vahvisti kuolinsyyksi itsemurhan.
Kämmenluut

Ihmisen kämmenluilla tarkoitetaan ihmisen kämmenen keskiosan viittä luuta. Luut sijaitsevat ranneluiden läheisyydessä, mikä muodostaa yhteyden kyynärvarteen. Kämmenluut vastaavat jalkojen jalkapöydän luita.